George Michael

Džordžas Maiklas (Georgios Kyriacos Panayiotou, 1963 m. birželio 25 d. – 2016 m. gruodžio 25 d.) – graikų kilmės Didžiosios Britanijos muzikantas, prieš pradėdamas solo karjerą grojęs grupėje „Wham!“.

Per daugiau nei ketvirtį amžiaus trunkančią muzikinę karjerą pardavė daugiau nei 100 milijonus albumų bei singlų ir laimėjo daug Grammy, Brit, American Music, MTV ir kitų apdovanojimų.

Karjera

Wham! 
Dar būdamas paauglys, George’as subūrė grupę „The Executive“ su savo vaikystės laikų draugu Andrew Ridgeley, o 1981 m. pradėjo rimtą muzikinę karjerą, persivadinę į „Wham!“. Groję populiarią ir patrauklią muziką, vaikinai netruko susilaukti sėkmės. Iki 1986 m. išleidę keturis albumus, nutarė išsiskirti ir pasuko skirtingais keliais. Nuo pat grupės gyvavimo pradžios pagrindinę rolę vaidinęs Michael’as pradėjo sėkmingą solo karjerą.

Solinė karjera 
Debiutinis 1987 m. išleistas albumas „Faith“ susilaukė neregėtos sėkmės – buvo parduota apie 20 mln. jo kopijų ir net išrinktas į 472-ą vieta „Rolling Stone“ žurnalo „500 geriausių visų laikų albumų“ sąraše.

Po „Faith“ sekusiu „Listen Without Prejudice, Vol. 1“ albumu autorius pakreipė savo dainas bei muziką lyriškesne, dramatiškesne kryptimi. Albumas komerciškai vėlgi buvo labai sėkmingas, o albumo pavadinimas „Listen Without Prejudice“ (liet.Klausykite be išankstinės nuomonės) tarsi kvietė klausytoją pažvelgti į George’o kūrybą iš kitos, nekomercinės pusės. „Vol. 1“ leido atsirasti spekuliacijoms, jog bus išleista ir antroji albumo dalis, tačiau „Vol. 2“ taip ir neišvydo dienos šviesos.

1996 m. išleistas albumas „Older“ sukiršino kūrėją su leidėjais. Albumas, pasak Michael’o, nebuvo pakankamai sėkmingai ir plačiai reklamuojamas, tačiau leidėjams nepatiko ilgas tarpas tarp antrojo bei trečiojo albumų išleidimo. George’as pralaimėjo teisinius mūšius, tačiau po poros metų išleido dvigubą geriausių dainų albumą „Ladies & Gentlemen: The Best of George Michael“ ir dar po metų – koverių albumą „Songs from the Last Century“.

Naujo albumo vėl teko laukti ilgokai – tik 2004 m. buvo išleistas „Patience“ įrašas. Jame galima sutikti net politinių elementų – „Shoot the Dog“ vaizdo klipe vaizduojami animaciniai Džordžo V. Bušo ir Tonio Blero personažai. 2006 m., minėdamas 25-ąsias savo muzikinės karjeros metines, George’as išleido geriausių kūrinių albumą „25“ ir po ilgos pertraukos leidosi į koncertines gastroles.

Asmeninis gyvenimas

Seksualinė orientacija 
1998 m. po skandalo Beverli Hilse, Kalifornijoje, kuomet Michael’as buvo areštuotas viename viešųjų tualetų, jis patvirtino esąs homoseksualus. Kalbos apie jo seksualinę orientaciją prasidėjo gerokai anksčiau, tačiau dainininkas nebuvo linkęs to aptarinėti viešai.

Narkotikai 
Michael’as patvirtino turįs problemų dėl depresijos ir yra pareiškęs, jog marichuana padeda jam išsivaduoti nuo blogos nuotaikos. Dėl narkotinių medžiagų laikymo jis taip pat buvo areštuotas.

Mirtis 
Mirė savo namuose Oksfordšyre nuo širdies nepakankamumo. Palaidotas šiaurinėje Londono dalyje esančiose Haigeito kapinėse šalia motinos kapo. Laidotuvėse dalyvavo tik artimieji ir draugai.

Diskografija

Studijiniai albumai 
 „Faith“ (1987)
 „Listen Without Prejudice, Vol. 1“ (1990)
 „Older“ (1996)
 „Songs from the Last Century“ (1999)
 „Patience“ (2004)
 „Symphonica“ (2014)

Rinktiniai albumai 
 „Ladies & Gentlemen: The Best of George Michael“ (1998)
 „25“ (2006)

Gyvo garso albumai 
 „Five Live EP“ (su grupe Queen) (1993)

Koncertiniai turai 
 Faith World Tour (1988–89)
 Cover to Cover (1991)
 25 Live (2006–08)
 George Michael Live in Australia (2010)
 Symphonica Tour (2011–12)

Šaltiniai

Nuorodos 

 Oficiali svetainė

Michael
Michael